b'\n_START_ARTICLE_\nSTS-131\n_START_SECTION_\nFerden\n_START_PARAGRAPH_\nVed avbrudd etter oppskyting (TAL \xe2\x80\x93 Transatlantic Abort Landing) var tre n\xc3\xb8dlandingsbaner i Europa aktuelle: Zaragoza og Mor\xc3\xb3n i Spania, og Istres i Frankrike. Oppskytingen fant sted 5. april 2010 klokken 06:21 lokal tid EDT eller UTC-4 (12:21 norsk tid). Astronautene Mastracchio og Anderson gjennomf\xc3\xb8rte tre 6,5 timers romvandringer hvor de blant annet skiftet ut en ammoniakktank p\xc3\xa5 romstasjonen. STS-131 var siste gang MLPM \xc2\xabLeonardo\xc2\xbb ble bragt tilbake til Jorden. Landingen var planlagt klokken 08:35 lokal tid (14:35 norsk tid) 18. april p\xc3\xa5 Kennedy Space Center, men ble utsatt til 20. april. Alternative landingssteder var Edwards Air Force Base og White Sands Space Harbor.\n_START_SECTION_\nEmblemet\n_START_PARAGRAPH_\nFerdens emblem viser romfergen under Rendezvous Pitch Maneuver (RPM) som foretas f\xc3\xb8r sammenkobling med romstasjonen. Denne man\xc3\xb8veren inneb\xc3\xa6rer at romfergen gj\xc3\xb8r en \xc2\xabbaklengs salto\xc2\xbb for at mannskapet ombord i romstasjonen skal fotografere fergens varmeskjold p\xc3\xa5 undersiden. Romfergens bane indikeres av tre gule striper, og syv stjerner p\xc3\xa5 himmelen symboliserer de syv astronautene. I romfergens lasterom kan MPLM \xc2\xabLeonardo\xc2\xbb ses. ISS vises nederst til h\xc3\xb8yre, og stasjonens bane er indikert med et gult b\xc3\xa5nd rundt Jorden. I bakgrunnen vises Jorden og en soloppgang.'